als_Latn dik_Latn sag_Latn
Nga: Agron Lisi
Konflikti për pronën i ka marrë jetën një 29-vjeçari nga Kurbini. Jetmir Hasa (Hasneziri), dyshohet se është qëlluar për vdekje me breshëri kallashnikovi nga bashkëfshatari dhe njëkohësisht kushëriri i tij, Deli Alkurti. Burime zyrtare nga Komisariati i Policisë së Kurbinit, bënë me dije se ngjarja e rëndë ndodhi pasditen e djeshme, në fshatin Gërnac. Vrasja e të riut, mësues në shkollën 9-vjeçare të këtij fshati, ka alarmuar banorët, të cilët menjëherë kanë sinjalizuar blutë. Pas kryerjes së veprimeve hetimore paraprake, policia është vënë në ndjekje të 50-vjeçarit Alkurti, i cili akuzohet për “Vrasje me dashje” dhe “Armëmbajtje pa leje”.
VRASJA
Rreth orës 16:30, Deli Alkurti ka debatuar ashpër me të afërmin e tij, Jetmir Hasa. Sipas policisë lokale, konflikti mes tyre ka nisur për motive pronësie. Mësohet se dy viça në pronësi të 29-vjeçarit kanë hyrë përmes gardhit në kopshtin në pronësi të Alkurtit, i cili ishte mbjellë me jonxhë. Sapo ka parë bagëtitë në pronën e tij, 50-vjeçari ka nisur të debatojë me Hasën. Pas sharjeve të ndërsjella dhe në gjaknxehtësi e sipër, Deli Alkurti ka hyrë në banesën e tij dhe ka marrë një kallashnikov që e mbante pa leje. Sapo ka dalë jashtë, Alkurti ka qëlluar me breshëri në drejtim të Hasës, duke e lënë të vdekur në vend. Krismat e armës kanë alarmuar banorët, të cilët kanë shpejtuar të dalin nga banesat për të parë se çfarë kishte ndodhur. Ndërkohë, të shokuar, familjarët e viktimës kanë shpejtuar që t’i vijnë në ndihmë 29-vjeçarit, por përpjekjet e tyre kanë qenë të kota, pasi ai kishte ndërruar jetë. Menjëherë pas krimit, 50-vjeçari Deli Alkurti është larguar me shpejtësi nga vendi i ngjarjes për t’u fshehur në zonën e pyllëzuar të zonës.
HETIMI
Forca të shumta policore kanë shkuar në fshatin Gërnac dhe kanë nisur hetimet për zbardhjen e plotë të ngjarjes. Nga hetimet paraprake ka rezultuar se mësuesi Jetmir Hasa (Hasneziri) ka marrë tre plumba, në kokë dhe në trup. Sipas hetuesve të çështjes, ngjarja ka marrë shkas pas një sherri të çastit për motive pronësie mes viktimës dhe 50-vjeçarit Deli Alkurti. Uniformat blu kanë marrë në pyetje pjesëtarët e dy familjeve si dhe banorët e pakët të Gërnacit (fshati është braktisur nga banorët, të cilët kanë migruar në qytete të ndryshme të vendit). Policia e Kurbinit është duke punuar intensivisht për arrestimin e Alkurtit. Dyshohet se ai është fshehur në malet e Kurbinit.
bam_Latn als_Latn als_Latn als_Latn als_Latn als_Latn